একজন খেলোয়াড় একটি গেমের সময় সঠিক নিক্ষেপ নিচ্ছেন
ফুটবল (বা সকার) খেলায় **নিক্ষেপ** হল, বলটি যখন মাঠের বাইরে বেরিয়ে যায়, তখন খেলাটি পুনরায় চালু করার একটি পদ্ধতি। এটি খেলার আইন ১৫ দ্বারা পরিচালিত হয়।

পদ্ধতি
------

বলটি টাচ-লাইন (খেলার মাঠের উভয় দিকের সীমারেখা) পেরিয়ে যাওয়ার জায়গা থেকে, মাটিতে বা বাতাসে নিক্ষেপ করা হয়, যদিও সাধারণত বলের টাচ-লাইন অতিক্রম করার অবস্থান এবং নিক্ষেপের অবস্থানটির মধ্যে সামান্য তফাৎ রেফারি উপেক্ষা করেন। টাচ-লাইনটি পার হওয়ার আগে বলটি সর্বশেষ ছুঁয়ে যাওয়া খেলোয়াড়ের প্রতিপক্ষীয় খেলোয়াড় এই নিক্ষেপটি করে। টাচ লাইনের যে অবস্থান দিয়ে বল মাঠের বাইরে গেছে, প্রতিপক্ষের খেলোয়াড় নিক্ষেপের জন্য তার ২ মি (২.২ গজ) এর চেয়ে বেশি কাছাকাছি না ও থাকতে পারে।

বল ছাড়ার মুহুর্তে, নিক্ষেপকারীর মুখ অবশ্যই খেলার মাঠের দিকে থাকতে হবে। তার দুটি পায়ের কিছু অংশ অবশ্যই টাচ-লাইনের ওপরে বা টাচ-লাইনের বাইরে মাটির ওপর থাকতে হবে, এবং মাথার পেছনে ওপর থেকে বল নিক্ষেপ করতে উভয় হাত ব্যবহার করতে হবে।

খেলার মাঠে প্রবেশের সাথে সাথে বলটি খেলার অংশে পরিণত হয়।

একটি নিক্ষেপ থেকে সরাসরি গোল করে স্কোর করা যায় না; যদি কোনও খেলোয়াড় সরাসরি বলটি তাদের নিজের গোলে নিক্ষেপ করে, অন্য কোনও খেলোয়াড়ের স্পর্শ ছাড়া, তাহলে প্রতিপক্ষ কর্নার কিক পায়। একইভাবে সরাসরি নিক্ষেপ থেকে কোন আক্রমনাত্মক গোল স্কোর করা যায় না; ফলস্বরূপ, সেক্ষেত্রে, রক্ষণ দল গোল কিক পায়।

সরাসরি কোনও নিক্ষেপ থেকে বল পাওয়ার সময় কোনও খেলোয়াড়কে অফসাইড অপরাধের জন্য শাস্তি দেওয়া হয় না। দক্ষ আক্রমণের খেলোয়াড় কখনও কখনও এই নিয়মের সুযোগ নিতে পারে, শেষ রক্ষণের খেলোয়াড়ের পেছনে এসে নিক্ষিপ্ত বলটি ধরে সে সোজা গোলের রাস্তা পেয়ে যায়।

সর্বাধিক দূরত্ব অর্জনের জন্য সর্বোত্তম নিক্ষেপ কোণটি, ব্রুনেল বিশ্ববিদ্যালয়ের গবেষকদের মতে, অনুভূমিকের উপরে প্রায় ৩০ ডিগ্রি। সমীক্ষা অনুযায়ী, খেলোয়াড়দের নিক্ষেপ কোণ ছোট হলে বল নিক্ষেপ গতি বৃদ্ধি পায়। যদি নিক্ষেপ বেগ নিক্ষেপণের কোণের উপর নির্ভর না করে তবে সর্বোত্তম কোণটি ৪৫ ডিগ্রি হবে, যদি মাথার উপরের পরিবর্তে বলটি ভূমি বরাবর ছুঁড়ে দেওয়া হয়, এবং যদি বায়ুর টান না থাকে।

লঙ্ঘন
-----

ড্যানিয়েল কার্টার আর্সেনাল মহিলা ফুটবল ক্লাবের হয়ে একটি নিক্ষেপ গ্রহণ করেছেন
যদি কোনও প্রতিপক্ষ খেলোয়াড় বল মাঠে আসার আগে প্রয়োজনীয় দূরত্ব (২ মিটার) বজায় রাখতে ব্যর্থ হয় অথবা অন্যায়ভাবে নিক্ষেপকারীকে বিক্ষিপ্ত করে বা বাধা দেয়, তাকে অখেলোয়াড়োচিত আচরণের জন্য সতর্ক করা (হলুদ কার্ড দেখানো) হতে পারে। নিক্ষেপ হয়ে যাবার পর রেফারি এই অপরাধের জন্য খেলা থামালে, একটি পরোক্ষ ফ্রি কিক দেওয়া হয়।

যদি নিক্ষেপকারী প্রয়োজনীয় প্রক্রিয়া অনুযায়ী বল নিক্ষেপ করতে ব্যর্থ হয়, বা বলটি যে অবস্থানে খেলার মাঠ থেকে বাইরে গেছে সেই অবস্থান ছাড়া অন্য কোন স্থান থেকে এটিকে নিক্ষেপ করে, নিক্ষেপটি প্রতিপক্ষ দলকে দিয়ে দেওয়া হয়। এটি সাধারণত "ফাউল নিক্ষেপ" নামে পরিচিত।

অন্য কোনও খেলোয়াড় স্পর্শ করার আগে দ্বিতীয়বার বলটি স্পর্শ করা নিক্ষেপকারীর পক্ষে একটি লঙ্ঘন; যেখানে লঙ্ঘন হয়েছে প্রতিপক্ষ দল সেখান থেকে একটি পরোক্ষ ফ্রি কিক পায়। দ্বিতীয় স্পর্শটি আরও মারাত্মকভাবে লঙ্ঘনের অপরাধ হলে, সে ক্ষেত্রে এটি সরাসরি ফ্রি কিক বা পেনাল্টি কিক দ্বারা শাস্তিযোগ্য।

যদি কোনও খেলোয়াড় কোনও নিক্ষেপ করতে এসে হঠাৎ বলটি কোনও সতীর্থের কাছে দিয়ে দেয়, খেলোয়াড়কে খেলার পুনঃসূচনায় দেরি করার জন্য সতর্ক করা হয়। যদি কোনও খেলোয়াড় খেলার পুনঃসূচনা করতে অতিরিক্ত মাত্রায় বিলম্ব করে তাকেও সতর্ক করা হয়।

একজন গোলরক্ষককে তার সতীর্থ সরাসরি বল ছুঁড়ে দিলে, সে হাত দিয়ে বল ধরতে পারবে না। এই লঙ্ঘনটি যদি গোলরক্ষকের পেনাল্টি এরিয়াতে ঘটে থাকে, একটি পরোক্ষ ফ্রি কিক প্রতিপক্ষ দলকে প্রদান করা হয়। যদি গোলরক্ষকের পেনাল্টি এলাকার বাইরে লঙ্ঘন ঘটে থাকে তবে সরাসরি ফ্রি কিক দেওয়া হয়।

তথ্যসূত্র
---------

1. 1 2  "Laws of the Game 2019/2020" (পিডিএফ)। IFAB। জুন ১, ২০১৯: 126–128। সংগ্রহের তারিখ আগস্ট ২৭, ২০১৯। Law 15, The Throw In
2. ↑  Association, The Football। "The website for the English football association, the Emirates FA Cup and the England football team"। *www.thefa.com*।
3. ↑  FIFA.com। "Education & Technical - Referees - Laws of the Game - FIFA.com"। *FIFA.com*। ২৯ ডিসেম্বর ২০১৪ তারিখে মূল থেকে আর্কাইভ করা। সংগ্রহের তারিখ ৭ ডিসেম্বর ২০২০।
4. ↑  "সংরক্ষণাগারভুক্ত অনুলিপি"। ১৭ জুন ২০১২ তারিখে মূল থেকে আর্কাইভ করা। সংগ্রহের তারিখ ৭ ডিসেম্বর ২০২০।
5. ↑  Linthorne, Nicholas P.; Everett, David J. (১৯ জানুয়ারি ২০০৬)। "Release angle for attaining maximum distance in the soccer throw-in"। *Sports Biomechanics*। **5** (2): 243–60। arXiv:physics/0601149 অবাধে প্রবেশযোগ্য। এসটুসিআইডি 16406503। ডিওআই:10.1080/14763140608522877। পিএমআইডি 16939156।
6. ↑  "Soccer Rules Q&A Search AskTheref.com"। *asktheref.com*। ৭ সেপ্টেম্বর ২০১৯ তারিখে মূল থেকে আর্কাইভ করা। সংগ্রহের তারিখ ৭ ডিসেম্বর ২০২০।
7. 1 2  "Laws of the Game 2019/20" (পিডিএফ)। ২০১৯। পৃষ্ঠা 110। সংগ্রহের তারিখ ২০১৯-০৯-২২।

বহিঃসংযোগ
---------


উইকিমিডিয়া কমন্সে **নিক্ষেপ (ফুটবল)** সংক্রান্ত মিডিয়া রয়েছে।

* FIFA Laws of the Game – Law 15)  ওয়েব্যাক মেশিনে আর্কাইভকৃত ২৯ ডিসেম্বর ২০১৪ তারিখে
* Q&A on Throw Ins(from AskTheRef.com)  ওয়েব্যাক মেশিনে আর্কাইভকৃত ৭ জুলাই ২০১১ তারিখে

টেমপ্লেট:Association football laws